སློབ་གྲྭར་མ་ཞུགས་གོང་གི་བྱིས་པའི་འཚར་ལོངས་ནི།བྱིས་པ་སྐྱེས་པ་ཉིད་ནས་འགོ་ཚུགས་པ་ཞིག་མ་ཡིན་པར།མའི་མངལ་དུ་འཁོར་བ་ནས་བཟུང་བྱིས་པའི་ལུས་སེམས་འཚར་ལོངས་དང༌།ཕྱི་རོལ་ཡུལ་ལ་ཚོར་ཤེས་བསྐྱེད་ཚུལ་གྱི་ནུས་རྩལ་འཕེལ་རྒྱས་འགྲོ་འགོ་བརྩམས་ཡོད་པར་བརྟེན།རང་རེའི་སྤྱི་ཚོགས་ཁྲོད་སྔོན་འགྲོར་མ་ཞུགས་སྔོན་གྱི་བྱིས་པའི་གསོ་སྐྱོང་ཐོག་ཐུགས་སྣང་དང་གོ་རྟོགས་སྔར་ལྷག་སྤེལ་ཏེ།སྐབས་དེའི་སློབ་སྟོན་ཀྱི་ལྟ་གྲུབ་དང༌།ནང་དོན།ཐབས་ཇུས་གཏན་འབེབས་ཀྱིས་ལག་བསྟར་གང་མྱུར་གནང་གལ་ཆེ་བར་མཐོང༌།ཤེས་ཡོན་སྲིད་བྱུས་ཀྱི་དགོངས་དོན་ལྟར་ད་སྔ་བེད་སྤྱོད་བྱེད་བཞིན་པའི་མོན་ཊེ་ས་རཱིའི་ལམ་སྲོལ་དེ་བོད་མིའི་དངོས་ཡོད་གནས་སྟངས་དང་འཚམས་མིན་ཞིབ་འཇུག་མཐིལ་ཕྱིན་གྱིས་བྱིས་པ་གསོ་སྐྱོང་གི་སྒྲོམ་གཞིའི་ལམ་ལུགས་གཏན་འབེབས་གནང་ཐུབ་བྱུང་ན།གཞི་རིམ་ཤེས་ཡོན་སྲིད་བྱུས་ཀྱི་མ་ལག་འཐུས་གཙང་ཡོང་བ་དང༌།ལག་ལེན་གྱི་ནུས་པ་གནད་དུ་འཁེལ་བར་ཤུགས་སྣོན་ཐེབས་ཐུབ།